Publication: Magyar Közlöny
Issue: MK-1999-7 (Year: 1999, Number: 7)
Era: 1990-2004
Section: a 4/1999. (II. 1.) OM rendelethez
Paragraph Index: 429

1. A képzési cél A szakirányú továbbképzési szak célja a fogyatékos, képességeiben károsodott, beteg gyermekekkel vagy felnőttekkel foglalkozó gyógypedagógusokat és gyógytornászokat olyan speciális szaktudáshoz juttatni, melynek birtokában — az orvosi diagnózisra és javaslatra is építve — képesek a károsodottak, rokkantak, fogyatékosok komplex rehabilitációját vízben végzett mozgásfejlesztéssel (subaquális torna), mozgásneveléssel, az úszás oktatásával, az úszósportban való részvételük megalapozásával hatékonyabbá tenni; akik képesek a rehabilitációs úszóoktatói tevékenységet a komplex rehabilitáció részeként, a többi szakemberrel együttműködésben végezni. A rehabilitációs úszóoktató gyógypedagógus e szakképzettsége révén elsősorban a gyógypedagógia különböző, az alapképzettségének megfelelő fogyatékosságspecifikus intézményeiben és szakszolgáltatási színterein, illetve az integrált oktatásban-nevelésben pedagógusként vagy speciális utazótanári minőségében a közoktatási intézményekben, a korai fejlesztés különböző színterein folytathatja a vízben végzett mozgásnevelés, vízi terápiás tevékenység, úszás oktatása, illetve fejlesztése, az úszósportra való előkészítés feladatait; a rehabilitációs úszóoktató gyógytornász pedig — felhasználva a fizioterápia eszközrendszerét is — az alapképzettségének megfelelő színtereken teheti eredményesebbé a betegségek, károsodások, maradandó állapotváltozások rehabilitációját az úszás oktatásával, a vízben végzett mozgásneveléssel.

Source: https://magyarkozlony.hu/hivatalos-lapok/aef99b3343a7fa78d79c7097f5a29f057baddfe2/dokumentumok/8e8a46a10fe51bc17862f6b3082c8642a55b8c6a/letoltes